6.

Vkladajú sa tieto články: „Článok 8b 1. S cieľom zvýšiť ich energetickú účinnosť môžu vozidlá alebo jazdné súpravy vybavené aerodynamickými zariadeniami, ktoré spĺňajú požiadavky ustanovené v odsekoch 2 a 3 a ktoré sú v súlade so smernicou 2007/46/ES, presiahnuť maximálne dĺžky stanovené v bode 1.1 prílohy I, aby sa umožnilo pridanie takýchto zariadení na zadnú časť vozidiel alebo jazdných súprav. Vozidlá alebo jazdné súpravy vybavené takýmito zariadeniami sú v súlade s bodom 1.5 prílohy I a akékoľvek prekročenie maximálnych dĺžok nesmie viesť k zvýšeniu nakladacej dĺžky týchto vozidiel ani jazdných súprav. 2. Aerodynamické zariadenia uvedené v odseku 1, ktoré presahujú dĺžku 500 mm, získajú pred uvedením na trh typové schválenie v súlade so smernicou 2007/46/ES. Komisia do … (12) posúdi potrebu zmeniť technické požiadavky na typové schválenie aerodynamických zariadení ustanovené v uvedenej smernici vrátane jej vykonávacích opatrení, pričom vezme do úvahy potrebu zaručiť bezpečnosť cestnej premávky a bezpečnosť operácií intermodálnej prepravy, a najmä: a) bezpečné upevnenie zariadení takým spôsobom, aby sa znížilo riziko ich následného uvoľnenia, a to aj počas operácie intermodálnej prepravy; b) bezpečnosť ostatných účastníkov cestnej premávky, najmä zraniteľných účastníkov cestnej premávky, tým, že okrem iného zabezpečí viditeľnosť obrysového značenia v prípade vybavenia aerodynamickým zariadením, prispôsobením požiadaviek na nepriamy výhľad a v prípade zrážky so zadnou časťou vozidla alebo jazdnej súpravy tým, že nedôjde k oslabeniu zadnej ochrany proti podbehnutiu. Na tieto účely Komisia podľa potreby predloží legislatívny návrh na zmenu smernice 2007/46/ES. 3. Komisia prostredníctvom vykonávacích aktov prijíma podrobné prevádzkové požiadavky, pokiaľ ide o používanie zariadení uvedených v odseku 1, ktoré zahŕňajú najmä: a) okolnosti, za akých je potrebné, aby tieto zariadenia vodič zložil, zasunul alebo odstránil; b) ich používanie na mestských a medzimestských cestných infraštruktúrach a c) ich kompatibilitu s operáciami intermodálnej prepravy. Uvedené vykonávacie akty sa prijmú v súlade s postupom preskúmania uvedeným v článku 10i ods. 2. 4. Odsek 1 sa uplatňuje podľa vhodnosti od dátumu transpozície alebo uplatňovania potrebných zmien nástrojov uvedených v odseku 2 a po prijatí vykonávacích aktov uvedených v odseku 3. Článok 9a 1. S cieľom zvýšiť energetickú účinnosť, a to najmä s ohľadom na aerodynamické vlastnosti kabín, ako aj bezpečnosť cestnej premávky, môžu vozidlá alebo jazdné súpravy, ktoré spĺňajú požiadavky ustanovené v odseku 2 a sú v súlade so smernicou 2007/46/ES, presiahnuť maximálne dĺžky stanovené v bode 1.1 prílohy I, ak ich kabína zlepšuje aerodynamické vlastnosti a zvyšuje energetickú účinnosť a bezpečnosť. Vozidlá alebo jazdné súpravy vybavené takýmito kabínami musia byť v súlade s bodom 1.5 prílohy I a akékoľvek prekročenie maximálnych dĺžok nesmie viesť k zvýšeniu nosnosti týchto vozidiel. 2. Vozidlá uvedené v odseku 1 sa pred uvedením na trh musia schváliť v súlade so smernicou 2007/46/ES. Komisia do … (13) posúdi potrebu vypracovať technické požiadavky na typové schválenie vozidiel vybavených takýmito kabínami, ako je ustanovené v uvedenej smernici, vrátane jej vykonávacích aktov, a to s ohľadom na: a) zlepšené aerodynamické vlastnosti vozidiel alebo jazdných súprav; b) zraniteľných účastníkov cestnej premávky a ich lepšie zviditeľnenie pre vodičov, a to najmä zmenšením zón mŕtveho uhla vodičov; c) obmedzenie poškodenia alebo zranenia spôsobeného inými účastníkmi cestnej premávky v prípade zrážky; d) bezpečnosť a pohodlie vodičov. Na tieto účely Komisia podľa potreby predloží legislatívny návrh na zmenu smernice 2007/46/ES. 3. Odsek 1 sa uplatňuje podľa vhodnosti od piatich rokov po dátume transpozície alebo uplatňovania potrebných zmien nástrojov uvedených v odseku 2.“